钦定古今图书集成/明伦汇编/官常典/第276卷 > 罗洪先
## 钦定古今图书集成/明伦汇编/官常典/第276卷 > 罗洪先

按《明外史》本传：“洪先，字达夫，吉水人。父循，进士，历兵
部武选郎中。会考选武职，有指挥二十馀人，素出刘
瑾门，循罢其管事。瑾怒骂尚书王敞，敞跪谢曰：‘郎中
辈为之’。又骂曰：‘不能制郎中，安用尚书’？敞益惧，归部
趣易奏。循退，迟之数日而瑾败，敞乃谢循。循历知镇
江、淮安二府，徐州兵备副使，咸有声。洪先幼慕罗伦”
为人，年十五，读王守仁《传习录》，好之，欲往受业，循不
可而止。乃师事同邑李中，传其学。嘉靖八年举进士
第一，授修撰，即请告归。外舅太仆卿曾直喜曰：“幸吾
婿成大名。”洪先曰：“儒者事业有大于此者，此三年一
人，安足喜也。”洪先事亲孝，父每肃客，洪先冠带行酒，
拂席授几甚恭。居二年，诏劾请告逾期者乃赴官。寻
遭父丧，苫块蔬食，不入室者三年。继遭母忧，亦如之。
十八年简宫僚，召拜春坊左赞善。明年冬，与司谏唐
顺之、校书赵时春疏请来岁朝正后，皇太子出御文
华殿，受群臣朝贺。时帝数称疾不视朝，讳言储贰临
朝事，见洪先等疏，大怒曰：“是料朕必不起也。”降手诏
百馀言切责之，遂除三人名。洪先归，益寻求守仁学。
甘澹泊，练寒暑，跃马挽强，考图观史，自天文地志、礼
乐典章、河渠边塞、战阵攻守，下逮阴阳算数，靡不精
究。至人才、吏事、国计民情，悉加意谘访，曰：“苟当其任，
皆吾事也。”邑田赋多宿弊，请所司均之，所司即以属
洪先。精心体察，弊顿除。岁饥，移书郡邑，得粟数千石。
率友人躬赈给。流寇入吉安，主者失措，为画策战守，
寇引去。素与顺之友善，顺之应召，欲挽之出，严嵩以
同乡故，拟假边才起用，皆力辞。洪先虽宗良知学，然
未尝及守仁门，恒举《易大传》寂然不动，周子“无欲故
静”之旨以告学人。又曰：“儒者学在经世，而以无欲为
本。惟无欲然后出而经世，知精而力钜。”时王畿谓良
知自然，不假纤毫力。洪先非之曰：“世岂有现成良知
者耶？”虽与畿交好，而持论始终不合。山中有石洞，旧
为虎穴，葺茅居之，命曰“石莲。”谢客默坐一榻，三年不
出户。初告归，过仪真，同年生主事项乔为分司，有富
人坐死，行万金求为地，洪先拒不听，乔微讽之，厉声
曰：“君不闻志士不忘在沟壑耶？”江涨，坏其室，巡抚马
森欲为营之，固辞不可。隆庆初，赠光禄少卿，谥《文庄》。